Lid van metropolisie red vrou van kapingArgieffoto ’n Beampte van die Tshwane-metropolisie het Donderdag ’n vermeende kaper geskiet toe hy ’n kaping voor hom in Pretoria sien afspeel het. Hy was nie aan diens ten tyde van die voorval nie. Isaac Mahamba, woordvoerder van die Tshwane-metropolisie, het gesê die beampte was omstreeks 19:40 vanaf werk op pad huis toe toe die voertuig voor hom op Britsweg ’n rooi verkeerslig nader. ’n Vrou was alleen in dié voertuig en het net by die verkeerslig tot stilstand gekom toe twee mans op haar motor toeslaan. Een van die verdagtes het na die kant van die bestuurdersitplek beweeg, terwyl die ander die ruit aan die kant van die passasiersitplek breek. Volgens Mahamba het die verdagte ’n vuurwapen op die vrou gerig waarna die beampte gereageer het en die verdagte geskiet het. Die verdagte is op die toneel gewond terwyl sy makker op die vlug geslaan het. Die gewonde man is onder polisiebewaking na ’n hospitaal geneem vir mediese behandeling en sal op ’n latere stadium in ’n hof verskyn op aanklagte van gepoogde kaping en die besit van ’n onwettige vuurwapen. “Die Tshwane metropolisie-departement is baie trots op die beampte van die dwelmeenheid en loof hom vir sy dapperheid. Hy het beslis nie gehuiwer om te dien en te beskerm nie, al was hy nie aan diens nie. Welgedaan, jy is ŉ ware held,” het Mahamba gesê. Karen Meyer, burgemeesterskomiteelid van Tshwane en verantwoordelik vir gemeenskapsveiligheid, het ook die beampte se lof besing.